Andrea Norheim

**Andrea Norheim** (født 1999) er en norsk fotballspiller som spiller for den tyske klubben RB Leipzig.

Hun var tidligere angrepsspiller, men har i senere år blitt omskolert til midtstopper.

## Klubbkarriere

### Bryne (–2014)
Norheim spilte i barndommen for Bryne FK, der spilte hun på guttelag med blant annet Erling Braut Haaland. Hun skal ha scoret over 1400 mål i løpet av barneårene i Bryne. Samarbeidet mellom den målfarlige duoen Norheim og Haaland har i senere tid også blitt fanget opp av den tyske avisen Bild, som lagde en sak med overskriften ¨Haaland lærte å spille fotball med en jente.¨  

### Klepp (2015–2016)
Hun fikk etter hvert tilbud fra Klepp, og måtte ta et valg om å fortsette på Brynes G16-Elitelag eller å spille i Toppserien for Klepp. Hun valgte å signere for Klepp i februar 2015. 16 år gammel debuterte Norheim i Toppserien med scoring mot Vålerenga i mars 2015. 

Etter sin første sesong i Toppserien, ble hun invitert på et treningsopphold i den franske storklubben Lyon i februar 2016. Etter først å ha blitt nektet av Klepp å reise til Lyon, falt brikkene på plass når media begynte å stille klubben spørsmål rundt dette. 

Signalene hun fikk etter oppholdet gikk på at Lyon ønsket å signere henne til sommeren. Etter at hun returnerte til Klepp ble det av "uforståelige" grunner minimalt med spilletid og Norheim uttalte i et intervju med NRK at hun følte det var utenomsportslige grunner til at hun ikke fikk spille og at hun følte seg frosset ut av klubben. Uttalelsene førte til at klubbledelsen nektet Norheim å spille i Toppserien, senere ble hun sendt ned for å trene med rekruttlaget som spiller på nivå tre.

### Lyon (2016–2017)
I starten av juni 2016 ble Norheim bekreftet klar for Lyon, som på dette tidspunktet var sett på som verdens beste klubblag. Hun ble med sine 17 år troppens yngste spiller og ble lagvenninne med blant annet Ada Hegerberg. Hun debuterte for klubben i en cupkamp mot Ambilly i januar 2017, hvor hun scoret etter kun tre minutter på banen. Med det ble hun klubbens yngste målscorer gjennom tidene. Lyon vant både hjemlig serie, cupen og Champions League i sesongen 2016-17.

### Piteå (2018–2019)
I slutten av desember 2017 ble det kjent at Norheim hadde signert for den svenske klubben Piteå. Hun ble med Piteå seriemester i Damallsvenskan 2018. Sesongen etter ble en liten nedtur med en lengre skadeperiode for Norheim og laget endte midt på tabellen.

### Avaldsnes (2020–2021)
Med flere tilbud fra England, valgte hun allikevel å vendte hjem til norsk fotball like før hun fylte 21 år i januar 2020, og signerte for Avaldsnes i Toppserien. Den første sesongen i klubben var laget med helt i toppen og endte til slutt på 3. plass. Norheim fikk en kneskade i en U23 landskamp mot Sverige som satte henne på sidelinjen i 4 mnd. Sesongen etter ble Norheim omskolert til midtstopper grunnet mye skader i forsvarsleddet hos Avaldsnes. Etter to sesonger takket hun nei til å forlenge med klubben.

### HB Køge (2022–2023)
I januar 2022 ble det kjent at hun hadde signert med den regjerende danske seriemesteren HB Køge. Hun signerte en kontrakt ut 2022/23-sesongen og var tiltenkt en rolle som midtstopper også i den danske klubben.

Alt etter 5 måneder i klubben ble hun dansk seriemester, to serierunder før slutt. Laget gikk gjennom sesongen uten tap, noe som bare har skjedd en gang tidligere. Nordheim ble tatt ut på vårens lag i den danske ligaen.

Også i 2022/23-sesongen ble hun seriemester med HB Køge, Norheim ble også tatt ut på årets lag i ligaen.

### Sporting CP (2023–2025)
Sommeren 2023 valgte hun å ikke forlenge kontrakten med HB Køge, og signerte for den portugisiske klubben Sporting CP.

### RB Leipzig (2025–)
17. juni 2025 signerte hun for den tyske klubben RB Leipzig. 

## Landslagskarriere
Hun har spilt over 60 aldersbestemte landskamper som spiss og midtstopper, og scoret over 30 mål. 

I 2018 scoret hun begge målene i åpningskampen av U19-EM i fotball for kvinner 2018 mot Spania.

Hun ble toppscorer i U19-EM i 2018.

## Meritter
**Med landslag**

* 4. plass EM J17 Island 2015
* Bronse EM J17 Belarus 2016
* Bronse EM U19 Sveits 2018
* Toppscorer EM U19 Sveits 2018

### Med Lyon

* Vunnet Division 1 Féminine: 2016-17
* Vunnet Coupe de France féminine: 2016-17
* Vunnet UEFA Women's Champions League: 2016-17

### Med Piteå

* Vunnet Damallsvenskan: 2018
### Med Avaldsnes

* Bronse i Toppserien: 2020

### Med HB Køge

*Vunnet Gjensidige Kvindeligaen: 2021/22 & 2022/23

## Annet
Hun er datter av tidligere Brynespiller Stig Norheim, og Monica Penne Norheim som er mangeårig norsk mester i 7-kamp. Hun er lillesøster til fotballspiller Sondre Norheim. 

## Referanser


## Eksterne lenker
*